text: [{"text_idx": "#000003", "text": "604: Hammaama keessatti wuduu\u2019a godhuun dandahamaa?"}, {"text_idx": "#000004", "text": "Gaafii: Hammaama Keessa taa\u2019anii wuduu\u2019a godhachuun danda\u2019amaa? Kan bakki qaama itti dhiqatanii fi kan sagaraa yoo gargar tahuu dhabaate rakkoo ni qabaa?"}, {"text_idx": "#000005", "text": "Deebisaa: Hammaama kan bakki qaama itti dhiqatanii fi kan fincaaniitis gargar tahe, yokaan ammoo lamaanuu kutaa tokko keessa tahus wuduu\u2019a achitti godhachuun rakkoo hin qabu. Gaaffiin tun achi keessatti \u201cBismillah\u201d jechuun ni danda\u2019amaa kan jedhu yoo if keessaa qabaatte, ulamaa\u2019iin harki caalu \u201cbismillah\u201d sammuma keessatti niyyatanii wuduu\u2019a godhuu qaban jedhan. Sagalee olqabatanii \u201cBismillaah\u201d jechuun dirqama warri jedhus ni jira. akka hundattuu hammaama keessatti wuduu\u2019a godhuun rakkoo hin qabu."}, {"text_idx": "#000006", "text": "Bakka itti qulqullaahanitti maqaa Rabbii dhahuun jibbamaadha. Kabajaa maqaa Rabbiitiif jecha bakka qulqullina hin qabne keessatti maqaa isaa dhahuun hin barbaachisu. Bakki xuraawaan qubsuma sheeyxaanaati."}, {"text_idx": "#000008", "text": "Yeroo hammaama keessa sagaraaf taa\u2019an azkaara jechuunis tahee haasaya biraa haasayuun jibbamaadha. Iddoon sagaraaf taa\u2019an badhee keessas tahu yookaan ammoo mana keessa tahus hukmiin isaa tokkuma. Hammaama keessatti haasayaa fi zikriin gosa kamiituu hin jaalatamu, yoo dirqama tahe malee."}, {"text_idx": "#000009", "text": "Ulamaa\u2019iin gariin akki jedhan; namni tokko mana fincaanii keessatti osoo haxxifatee Alhamdulillaah jechuun isarra hin jiraatu, namni birootis \u201cYarhamuk-Allaah\u201d isaan jechuu hin qabu. salaamtaallee deebisuun hin tahu. azaanaafis deebisaa kennuun hin tahu jedhan. Kun hundi jibbamaadha malee haraamaa miti. Namni mana fincaanii keessatti haxxifate arrabaan osoo hin dubbatin onnema keessatti Rabbii isaa yoo faarse rakoo hin qabu."}, {"text_idx": "#000011", "text": "Al-Muhaajir ibn Qunfuz (Rabbiin hojii isaa gaggaarii irraa haa jaalatuu) akkana jedhe: Bakka Ergamaan (SAW) fincaaniif taa\u2019anitti itti dhaqee salaamata gaafadhe. Ergamaan garuu hanga wuduu\u2019a fixatutti na hin dubbisne, bodarra dhiifama na gaafatee \u201cxahaara yoo hin qabaatin maqaa Allaah dhahuu hin jaaladhu\u201d naan jedhe. (Abuu Dawuud, al-Nasaa\u2019i fi Ibn Maajah sanada hadiisaa keessatti gabaasan)."}, {"text_idx": "#000012", "text": "Ragaalee armaan olii bu\u2019uureffachuun, hammaamichi bakka dhiqannaa qofa osoo hin taane, mana fincaaniitiin walitti bakka tokko yoo tahe, ulamaa\u2019iin harki caalu \u201cbismillah\u201d jechuun jibbamaadha jedhan. Gariin ammoo sammuma keessatti niyyatanii wuduu\u2019a godhuu qaban jedhan."}, {"text_idx": "#000013", "text": "Rasuulli (SAW) yeroo hammaama seennu du\u2019aa\u2019ii tana akka jennu nu barsiisan."}, {"text_idx": "#000016", "text": "Eega du\u2019aa\u2019ii tana jennee hammaama seennee qulqulloofnee booda, Bismillaahi jechuu qalbii keessatti niyyannee wuduu\u2019a goona. Yoo tasa sagalee ol fuunee Bismillaahi jennes diliin nurra hin jirtu. Ammoo irra deddeebinee of barsiisuun gaarii miti. waan ulamaa\u2019iin jibbamaadha jedhan irraa goruu barbaachisa. Rasuulli (SAW) yeroo xahaaraa hin qabnetti maqaa Rabbii hin dhahan. Kanaafuu nutis sunnaa isaanii hordofuu qabna."}, {"text_idx": "#000017", "text": "Hammaama Baadiyaafi Magaalota xixiqqoo keessaa kan qulqullina gahaa hin qabne keessatti ammoo of eeggannoo dabalataa godhuu qabna. keessattuu hammaamni manneen barnootaafi bakka ummanni itti baay\u2019atu keessatti argamu qulqullina hin qabu. fincaaniifi sagaraan namaa lafa miilaan irra deeman gubbatti faca\u2019uu dandaha. yoo hammaama akkasii keessati wudu\u2019a godhuun dirqama tahe ammoo, akka bishaan lafaa namatti ol hin facaane of eeggannoo godhuu barbaachisa."}]